  Майя Бывальцева Ижкарын сюресъёсты тупатъян ужъёслэн ӟечлыксы умой. Со сярысь туннэ, 20-тӥ инвожое, Удмуртие вуылыкуз вераз Сюрес возёсъя федерал агентстволэн кивалтӥсез Роман Старовойт. «Али сюрес лэсьтонлэн ӟырдыт вакытэз шуыны луэ, адӟиськомы, карын тупатъян ужъёс кутскемын ни. Ми кык урамъёсты учкимы, отын тупатъян ужъёс быдэстэмын ни, ужъёс умой ӟечлыкен лэсьтэмын», — вераз со. Со дыре ик Роман Старовойт пусйиз, объектъёсты уже кутэм бере соосты эшшо одӥг пол эскерыны кулэ луоз, озьы ик оскет каронлыкъёсты (гарантийной обязательствоосты) быдэсъямез чаклано. Солэн верамезъя, адӟиське, Удмуртиысь тӧрлыкъёс «сюрес возёс ужпумез туж ӝог но ӟечлыко сэрттыны-пертчыны» тыршо шуыса. «Соин ик Росси Федерациысь транспортъя министерстволэн, Сюрес возёсъя федерал агентстволэн вань арсеналэз та ужпумез сэрттон-пертчонын 100 процентлы юрттоз», — вераз Роман Старовойт. «Мон оскисько, улосвыл кивалтӥсьёс мер огазеяськонъёсын ӵош дырез чаклан ужез шонер радъялозы шуыса», — ватсаз со. Кызьы азьвылгес ивортэмын вал, Александр Бречалов «Дорожный контроль» ӵектосэз кутскон сярысь ялӥз. Тодэ вайытом, Ижкарын сюресъёсты тупатъян ужъёсты 15-тӥ куартолэзе кутскизы. Ижкар агломерациысь сюресъёсты азинтыны таяз арын Удмуртилы 625 миллион манет висъязы, 2018-тӥ арын солы 730 миллион манет кутыны чаклало. Торгъёслы йылпумъянъёсъя сюресчиос 162 миллион манет пала шыръяны быгатӥзы. Тегъёс: Авто Ижкар Удмуртия сюресъёс тупатъянужъёс  